‘SST’ไม่มีแผนใช้เงิน ขอเพิ่มทุนตามแฟชั่น
ทรัพย์ศรีไทย ปันผลเป็นหุ้น ตุนเงินสดใช้หนี้ ยันไม่มีแผนชัดเจนใช้เงินเพิ่มทุน แค่ขอมติผู้ถือหุ้นเตรียมไว้
24 มี.ค. 2555

ทรัพย์ศรีไทย ปันผลเป็นหุ้น ตุนเงินสดใช้หนี้ ยันไม่มีแผนชัดเจนใช้เงินเพิ่มทุน แค่ขอมติผู้ถือหุ้นเตรียมไว้ 
นายสัมฤทธิ์ ตันติดิลกกุล กรรมการผู้จัดการ บริษัท ทรัพย์ศรีไทย (SST) เปิดเผยว่า คณะกรรมการบริษัทมีมติและให้นำเสนอที่ประชุมผู้ถือหุ้น เพื่อพิจารณาการจ่ายเงินปันผล โดยจ่ายเป็นหุ้นปันผล 5 หุ้นเดิม ได้ 1 หุ้นปันผล รวมมูลค่าทั้งสิ้น 30.13 ล้านบาท หรือคิดเป็นอัตราการจ่ายเงินปันผล 0.20 บาทต่อหุ้น และให้จ่ายปันผลเป็นเงินสด หุ้นละ 0.02 บาท รวมเป็นการจ่ายปันผลหุ้นและเงินสด หุ้นละ 0.22 บาท 
นอกจากนี้ บริษัทจะออกและเสนอขายหุ้นกู้หรือตราสารหนี้ในรูปตั๋วเงิน วงเงินไม่เกิน 1,000 ล้านบาท อายุไม่เกิน 10 ปี เสนอขายนักลงทุนในประเทศหรือต่างประเทศ วัตถุประสงค์เพื่อนำไปชำระหุ้นกู้บริษัทที่จะครบกำหนดในปี 2556 นี้ 
นายสัมฤทธิ์ กล่าวอีกว่า SST จะลดทุนจดทะเบียนจากเดิม 151.25 ล้านบาท เป็น 150.68 ล้านบาท โดยตัดหุ้นที่เหลือจากการแปลงสภาพใบสำคัญแสดงสิทธิเป็นหุ้น จำนวน 568,114 หุ้น จากนั้นเพิ่มทุนเป็น 271.22 ล้านบาท โดยออกหุ้นใหม่ 120.54 ล้านหุ้น เพื่อรองรับการจ่ายปันผลและรองรับการเพิ่มทุนแบบมอบอำนาจทั่วไป (General Mandate) 90.40 ล้านหุ้น เสนอขายผู้ถือหุ้นเดิม ไม่เกิน 45.20 ล้านหุ้น ขายประชาชนทั่วไป 30.13 ล้านหุ้น และขายบุคคลจำกัด (พีพี) 15.06 ล้านหุ้น 
นายศุภสิทธิ์ สุขะนินทร์ ประธานกรรมการบริหาร SST กล่าวว่า มติเพิ่มทุนเป็นการขอเตรียมไว้เพื่อให้เกิดความคล่องตัวในการใช้เงินทุน แต่ขณะนี้ไม่มีแผนชัดเจนในการใช้เงินขยายการลงทุนใหม่ๆ และอาจยกเลิกมติเพิ่มทุนปีหน้า ส่วนการปันผลเป็นหุ้น เพื่อนำเงินไปชำระหนี้บางส่วน